أخريجة فنون جميلة قسم عمارة سنة ٢٠١٩. أنا بحب الفن من زمان آوي من وأنا عندي ٨ سنين كنت بحب أقلد أغلفة مجلة ميكي وكنت عاملة كراسة بتضم الأعمال دي. كبرت شوية وبدأت أحب أكتر البورتريه وأنا عندي ١٣ سنة بالتحديد وبدأت أعلم نفسي بنفسي وكنت بسأل فنانين كبار وباخد رأيهم. دخولي كلية فنون جميلة كان نقطة تحول في حياتي حتى لو مدخلتش قسم تصوير اللي يمكنني من إني أثقل موهبتي دي بالدراسة الأكاديمية إلا إني كنت بحاول أقلد زملائي اللي في قسم تصوير وكنت بجيب كتب تشريح وأدرسها كويس وكمان كتب لتاريخ الفن وكنت بحضر الورش المجانية اللي بينظمها دكاترة تصوير في الكلية. حلمي إني أدرس مجال التصوير الزيتي بشكل أكاديمي وقدمت في كذا منحة دراسية بالخارج لكن لم أوفق. أنا بالإضافة لإني مهندسة معمارية ومشروع فنانة تشكيلية بعزف آلة الڤيولينة وشاركت في حفلات كتير للهواة.